Diari Oficial de la Generalitat Valenciana


Sumari del DOGV 7451, del 27-01-2015 (2015/454)

RESOLUCIÓ de 7 de gener de 2015, del president del Consell Valencià de Cultura, per la qual es convoquen el concurs literari i el concurs d'il·lustració sobre la cultura científica.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   7451

Data del DOGV
:   27-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/454


Data del document
:   07-01-2015

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 7 de gener de 2015, del president del Consell Valencià de Cultura, per la qual es convoquen el concurs literari i el concurs d'il·lustració sobre la cultura científica. [2015/454]  
El Consell Valencià de Cultura ha destacat, sempre que n'ha tingut ocasió, el caràcter de la ciència com a pilar bàsic de la cultura. Per a nosaltres la ciència no és una activitat externa a la cultura ni un apèndix o complement seu, sinó una de les seues manifestacions principals, com la literatura o l'art.  
Així ho hem manifestat en molts documents, en particular en la Declaració de suport a la Ciència i la Investigació aprovada pel Ple en la seua sessió del 24 de juny de 2013, en l'Informe sobre Ciència i Investigació, amb especial menció de la Comunitat Valenciana, aprovat pel Ple el 24 de febrer de 2014, i en l'Informe sobre la Ciència i la Investigació a la Comunitat Valenciana, aprovat pel Ple el 24 de novembre de 2014.  
Molta gent és conscient que el nostre benestar, les nostres expectatives de progrés, les nostres possibilitats de comunicació i d'interrelació o, simplement, el manteniment del nostre entorn diari, depenen en bona part dels avanços de la ciència i la tecnologia. Eixos avanços, el camí seguit per a arribar-hi i les seues possibles aplicacions en camps tan variats com, per exemple, la fabricació de vacunes, l'enginyeria genètica o Internet, formen part de la cultura científica.  
  
Però hi ha, a més, una cultura científica que no es referix només a l'aplicació del mètode científic, sinó també al nostre coneixement íntim de les coses i del seu funcionament, i que cada un de nosaltres hauria de posseir en major o menor grau, tant en benefici propi com de les generacions futures. Saber com funciona el nostre propi cos i conéixer la nostra relació amb altres organismes i amb el medi, i els fonaments físics de l'univers, ens ajuda a entendre, a evolucionar i a adaptar-nos.  
  
Òbviament, no es tracta de convertir cada persona en un científic, sinó de donar-li uns coneixements científics suficients per a permetre-li mantenir una actitud crítica i un criteri propi. La base per a aconseguir-ho ha d'estar en l'ensenyament a tots els nivells, en particular en l'educació primària i secundària. Convindria presentar sempre la ciència de manera interessant i amena, subratllant la seua importància en el món, tant des del punt de vista del coneixement com del de la salut, i la seua capacitat de projectar-se cap al futur.  
L'educació hauria de completar-se per mitjà de la divulgació científica, que consistix en la interpretació i la popularització del coneixement científic entre els ciutadans en general, sense limitar-se als àmbits acadèmics específics. Per a ser verdaderament útil, la divulgació ha de ser rigorosa, i pot referir-se tant als descobriments científics del moment, com el bosó de Higgs, com també a teories àmpliament difoses, com la teoria de l'evolució, o a camps sencers del coneixement científic, com la paleontologia o la genètica.  
La divulgació científica apareix reflectida en multitud d'obres de diferents autors, des d'Aristòtil als nostres dies. Hui se la troba en múltiples formats: documentals de televisió, revistes de divulgació científica, articles en periòdics generals, pàgines d'Internet i llibres específics sobre un tema. Hi ha fins i tot canals de televisió dedicats a la divulgació científica o en els quals els documentals divulgatius de caràcter científic formen una part destacada de la programació.  
  
En una societat democràtica, l'educació i la cultura científiques haurien de servir també perquè els ciutadans pogueren contribuir a prendre decisions informades en temes rellevants com, per exemple, l'efecte hivernacle, la preservació del medi, la fracturació hidràulica i la utilització de distintes formes d'energia, sense dependre enterament del criteri de les autoritats polítiques.  
Considerant la importància de la ciència, i el fet que està parcialment sufragada pels ciutadans, la societat en general i la valenciana en particular tenen el dret de ser informades dels treballs dels seus científics, tant dels que ja formen part del patrimoni històric científic, quasi desconegut per al gran públic, com dels que estan en actiu.  
Vista de la transcendència del tema, el Consell Valencià de Cultura convoca dos concursos sobre la cultura científica: un de creació literària i un altre de dibuix. La iniciativa pretén sensibilitzar els jóvens, despertar-los la vocació científica i fomentar la seua capacitat creativa, buscant convertir-los no sols en receptors, sinó també en portaveus d'un objectiu comú, que només s'aconseguirà amb la col·laboració de tots: cridar l'atenció sobre la necessitat de fomentar la cultura científica i promocionar els avanços de la ciència i la tecnologia.  
Com en edicions anteriors, el Consell Valencià de Cultura promourà l'exposició pública de les obres presentades.  
  
València, 7 de gener de 2015.- El president: Santiago Grisolia.  
  
  
  
ANNEX I  
Bases per a la concessió del Concurs Literari i del Concurs d'Il·lustració sobre la cultura científica  
  
Bases generals  
  
1) Podran prendre part en el concurs tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2) Els centres docents reuniran tots els treballs presentats pels seus alumnes i els enviaran, abans del 31 de març de 2015, a la següent adreça:  
Consell Valencià de Cultura  
Per al Concurs sobre la Cultura Científica  
Palau de Forcalló  
Carrer del Museu, núm. 3.  
46340 València  
No s'admetran enviaments per correu electrònic.  
3) Un jurat nomenat pel Consell Valencià de Cultura seleccionarà un treball per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen.  
5) A l'autor de cada treball premiat se li concedirà un premi consistent en material escolar per valor de cinc-cents euros (500 ?), una medalla commemorativa i un diploma del Consell Valencià de Cultura. Els finalistes rebran una medalla commemorativa, un diploma i un lot de llibres.  
6) Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls obsequiarà amb material docent per valor de mil euros (1.000 ?), una medalla commemorativa i un diploma del Consell Valencià de Cultura.  
  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 31 de març.  
8) El veredicte del jurat es farà públic en el transcurs d'un acte en la seu del Consell Valencià de Cultura, en el qual es procedirà al lliurament dels premis. L'acte tindrà lloc entorn del 15 de maig de 2015. El Consell Valencià de Cultura es reserva la possibilitat de modificar-ne la data de celebració.  
9) Els treballs no premiats podran ser retirats en un termini de tres mesos.  
10) La participació en el concurs implica el coneixement i l'acceptació íntegra de les bases.  
  
  
Bases del Concurs Literari  
  
1) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema de la cultura científica des de l'òptica de l'autor.  
2) Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
  
Bases del Concurs de Dibuix  
  
1) Les obres presentades hauran de ser originals i inèdites, i tractaran el tema de la cultura científica des de l'òptica de l'autor.  
2) Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3) Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.